กระแสนักปั่นฮอตฮิต จุดติดประกันจักรยาน
ฟอลคอนประกันภัย ส้มหล่นกระแสปั่นจักรยานฮิต หนุนนักปั่นทำประกันเพิ่ม
15 ส.ค. 2558

ฟอลคอนประกันภัย ส้มหล่นกระแสปั่นจักรยานฮิต หนุนนักปั่นทำประกันเพิ่ม
นางโสภา กาญจนรินทร์ ประธานเจ้าหน้าที่บริหาร บริษัท ฟอลคอนประกันภัย เปิดเผยว่า ขณะนี้มีลูกค้าให้ความสนใจทำประกันภัยรถจักรยานเพิ่มมากขึ้น โดยเฉพาะประกันภัยแบบเป็นแพ็กเกจกลุ่มนักปั่น ที่ผู้จัดงานปั่นจักรยานต่างๆ จะซื้อความคุ้มครองที่ครอบคลุมทั้งตัวบุคคลและรถจักรยานให้กับนักปั่นแบบเป็นช่วงเวลาใดเวลาหนึ่งที่จัดงาน 
“ตอนนี้งานประกันภัยนักปั่นแบบกลุ่มเริ่มเข้ามาอย่างต่อเนื่อง จากเดิมที่เราขายประกันนักปั่น แบบรายเดี่ยว คุ้มครองปีต่อปีเพียงอย่างเดียว ซึ่งจากกระแสการปั่นจักรยานที่เพิ่มสูงขึ้นในขณะนี้ ทำให้มีคน เข้ามาดูที่เว็บไซต์ของบริษัท isport4life.com ซึ่งเป็นช่องทางหลักในการขายประกันรถจักรยาน มีจำนวนเพิ่มขึ้นนับแสนราย จากช่วงที่เริ่มต้นขายเมื่อเดือน ก.พ.ที่ผ่านมา มีลูกค้าเข้ามาดูแค่หลักหมื่นรายเท่านั้น” นางโสภา กล่าว
อย่างไรก็ตาม หากคิดเป็นเบี้ยยังไม่ถือว่ามากนัก ได้ประมาณ 1 ล้านบาทเท่านั้น มีทุนประกันเฉลี่ยคันละ 2-3 หมื่นบาท คิดเบี้ยต่ำสุดที่ 750 บาท เบี้ยสูงสุดราว 1 หมื่นบาท มีเงื่อนไขการรับประกันราคารถจักรยานต้องไม่ต่ำกว่า 1 หมื่นบาท และสูงสุดไม่เกิน 5 แสนบาท
นอกจากนี้ บริษัทยังอยู่ระหว่างขยายช่องทางขายใหม่ผ่านร้าน หรือดีลเลอร์ขายรถจักรยานและบัตรเครดิตมากขึ้น ซึ่งขณะนี้ต้องถือว่าตลาดขายรถจักรยานมีการแข่งขันกันสูง ทำให้มีการจัดแคมเปญร่วมกับบัตรเครดิตผ่อน 0% และแถมประกันรถจักรยานแบบเดียวกับการแถมประกันรถยนต์เป็นจำนวนมาก
นางโสภา กล่าวว่า ในปี 2558 นี้ บริษัทยังตั้งเป้าการเติบโตของเบี้ยไว้เท่าเดิมที่ 13% หรือทำเบี้ยได้ประมาณ 1,700 ล้านบาท ยังไม่ได้มีการปรับเป้าแต่อย่างใด แม้ภาวะเศรษฐกิจยังชะลอตัวอยู่ก็ตาม
ทั้งนี้ แบ่งเป็นเบี้ยประกันภัยจากกลุ่มธุรกิจองค์กร 1,100 ล้านบาท คิดเป็นสัดส่วน 65% และเบี้ยประกันภัยจากผลิตภัณฑ์รายย่อย 600 ล้านบาท หรือ 35% โดยตั้งเป้าในอีก 3 ปีข้างหน้า สัดส่วนเบี้ยของกลุ่มธุรกิจองค์กรและลูกค้ารายย่อยจะมีสัดส่วนที่เท่ากันอย่างละ 50% โดยเฉพาะจากกลุ่มลูกค้ารายย่อยที่จะมีการเติบโตแบบก้าวกระโดด
สำหรับผลการดำเนินงานในช่วง 6 เดือนแรก ทำเบี้ยได้ 885 ล้านบาท เติบโต 15% เมื่อเทียบกับช่วงเดียวกันของปีก่อน โดยเติบโตเหนือกว่าตลาดโดยรวมของประกันวินาศภัย ที่โตเพียง 1-2% นำโดยประกันภัยรถยนต์เติบโต 92% รองลงมาเป็นประกันภัยอุบัติเหตุส่วนบุคคล (พีเอ) เติบโต 29%